text: VB-formand går af
  07 oktober 2015 kl. 07.47
  Formanden for Vejle Boldklub, Lars Skou, meddelte onsdag morgen, at han fratræder med øjeblikkelig virkning.
  Efter 11 år trækker Lars Skou sig nu som formand i VB Alliancen Holding A/S.
  - Jeg må konstatere, at trods en ny struktur i bestyrelsen med opdeling af ansvarsområder i henholdsvis formandskab, sportsudvalg og salg-/eventudvalg, og dermed en øget fokus på de enkelte områder, er kun det sportslige samt omkostningsstyring lykkedes på nuværende tidspunkt, siger han i en pressemeddelelse onsdag morgen.
  Vejle Boldklub var for præcis et år siden i så store ækonomiske vanskeligheder, at klubben stod foran en konkurs. Den blev dog afværget i 11. time, da en hemmelig investorgruppe skød 18 mio. kr. i klubben. Pengene er endnu ikke brugt op, hvis man skal tro på den nu tidligere formand:
  - Jeg glæder mig over, at vi trods pauvre resultater på indtægtssiden har sikret, at vi har den fornødne likviditet til at fortsætte forretningen i regnskabsåret 2015, hvilket er et fornuftigt udgangspunkt, når man nu begynder at sikre indtægterne for 2016, meddeler Lars Skou i pressemeddelelsen.
  Lars Skou fortsætter i bestyrelsen som menigt medlem.
  VB’s bestyrelse har konstitueret sig med Mogens C. Svendsen som ny formand og Tage Pedersen samt Klaus Eskildsen som næstformænd.
  
  